Óscar de Marcos

Óscar de Marcos Arana (s. 14. huhtikuuta 1989 Laguardia, Álavan maakunta, Espanja) on espanjalainen uransa päättänyt jalkapalloilija. Hän oli pelipaikaltaan oikea laitapuolustaja, mutta pelasi uransa alkupuolella myös vedettynä hyökkääjänä tai laitalinkkinä.
De Marcos aloitti uransa Deportivo Alavésissa, josta hän siirtyi Athletic Bilbaoon vuonna 2009. Hän edusti Athletic Bilbaota 16 kauden ajan ja on 573 ottelullaan Athleticin seurahistorian kaikkien aikojen toiseksi eniten otteluita pelannut pelaaja ja kaikkien aikojen eniten otteluita pelannut kenttäpelaaja.
Seurajoukkueura.
De Marcos on vitorialaisen Alavésin kasvatti ja debytoi seuran edustusjoukkueessa Segunda Divisiónin ottelussa Tenerifeä vastaan 21. joulukuuta 2008. Debyyttikaudellaan, joka päättyi joukkueen putoamiseen, hän pelasi kaikkiaan 20 ottelussa ja teki viisi maalia.
Heinäkuussa 2009 De Marcos siirtyi noin 360 000 euron kaupassa Primera Divisiónin Athleticiin, jonka kanssa hän teki neljävuotisen sopimuksen. Hänet rekisteröitiin alun perin seuran B-joukkueeseen, mutta hän nousi odotettua suurempaan rooliin edustusjoukkueessa ja pelasi B-joukkueessa kauden aikana vain yhden ottelun. Edustusjoukkueessa De Marcos debytoi 6. elokuuta 2009 Eurooppa-liigan karsintaottelussa Young Boysia vastaan. Kymmenen päivää myöhemmin hän teki ensimmäisen maalinsa Supercopa de Españan ensimmäisessä osaottelussa Barcelonaa vastaan. Kaikki kilpailut mukaan lukien otteluita kertyi ensimmäisellä kaudella 29 ja maaleja kolme. Kaudeksi 2010–2011 hänelle annettiin edustusjoukkueen pelinumero 10. Kaudella 2011–2012 de Marcos pelasi Eurooppa-liigassa 13 ottelua, joissa hän teki neljä ja syötti kolme maalia Athleticin edetessä turnauksessa loppuotteluun asti. Hän pelasi Athleticin 0–3-tappioon päättyneessä loppuottelussa Atlético Madridia vastaan täyden peliajan.
Elokuussa 2015 de Marcos voitti uransa ensimmäisen pokaalin, kun Athletic voitti Supercopa de Españan kaksiosaisessa loppuottelussa Barcelonan yhteislukemin 5–1. Hän pelasi kummassakin osaottelussa täydet minuutit.
Tammikuussa 2021 de Marcos voitti jälleen Supercopa de Españan. Athleticin 3–2-voittoon päättyneessä loppuottelussa Barcelonaa vastaan hän teki joukkueensa 1–2-kavennusmaalin. Huhtikuussa 2024 hän oli voittamassa Copa del Reytä, joka oli Athleticin ensimmäinen Copa del Rey -mestaruus kauden 1983–1984 jälkeen. Toukokuussa 2024 de Marcos nimitettiin Athletic Bilbaon kapteeniksi Iker Muniainin lähdettyä seurasta. 
Helmikuussa 2025 de Marcos ilmoitti lopettavansa uransa kauden 2024–2025 jälkeen. Hänen peliuransa viimeinen ottelu oli Primera Divisiónin kauden päätösottelu Barcelonaa vastaan 25. toukokuuta 2025. Hän pelasi Athleticissa 16 kauden aikana yhteensä 573 ottelua, joissa hän teki 39 maalia ja antoi 66 maalisyöttöä.
Maajoukkueura.
De Marcos osallistui alle 20-vuotiaiden MM-kilpailuihin vuonna 2009. Hän pelasi alkulohko-otteluissa Tahitia ja Venezuelaa vastaan, mistä jälkimmäisessä hän oli avauskokoonpanossa. Helmikuussa 2012 hän pelasi Espanjan alle 23-vuotiaiden maajoukkueessa yhden ottelun Egyptiä vastaan.
Vuonna 2013 De Marcos pelasi epävirallisessa Baskimaan maajoukkueessa ystävyysottelussa Perua vastaan.
De Marcos oli Espanjan A-maajoukkueen mukana marraskuussa 2015 ystävyysottelussa Englantia vastaan, mutta ei saanut ottelussa peliaikaa.